འོན་ཀྱང་ཉེ་དུས་ཚན་རིག་པ་ཁག་ཅིག་གིས་བརྟག་དཔྱད་བྱས་དོན་ལྟར་ན།དབང་པོ་ལྔའི་བརྒྱུད་ལམ་མ་བསྟེན་པའི་ཐོག་ནས་ཀླད་པ་གཉིས་ཀྱི་བར་ཐད་ཀར་འབྲེལ་མཐུད་དང་གནས་ཚུལ་གཏོང་ལེན་བྱེད་པའི་ཐབས་ཚུལ་གསར་གཏོད་བྱས་ཡོད་པ་དང་འདི་ལ་ཀླད་པ་ནས་ཀླད་པའི་འཐབ་སྦྱོར་ཟེར་གྱི་ཡོད།བརྟག་དཔྱད་མཁན་ཚོས་བརྟག་དཔྱད་བྱ་ཡུལ་མི་གཉིས་རེ་བདམ་པ་དང་།དེ་གཉིས་ལས་གཅིག་ལ་གཏོང་མཁན་དང་གཞན་དེར་ལེན་མཁན་ཟེར་གྱི་ཡོད།ཁོང་གཉིས་ཁང་མིག་མི་འདྲ་བ་གཉིས་ཀྱི་ནང་སོ་སོ་བྱས་ནས་བསྡད་འཇུག་པ་དང་ཕན་ཚུན་བར་མཐོང་ཐོས་རེག་གསུམ་གྱི་འབྲེལ་བ་བྱེད་ཐབས་མེད།གཏོང་མཁན་དེའི་མགོ་ཐོག་གློག་སྣེ་མང་པོ་གཙུག་ཡོད་པ་དང་དེས་ཀླད་པ་ལས་བྱུང་བའི་གློག་འཕྲིན་བསྡུ་ལེན་གྱིས་དྲ་རྒྱ་བརྒྱུད་ནས་ལེན་མཁན་གང་ཟག་དེའི་མགོ་ཐོག་ཡོད་པའི་ཁབ་ལེན་སྐུལ་ཆས་དེར་གཏོང་གི་ཡོད།གཏོང་མཁན་དེའི་མདུན་དུ་གློག་ཀླད་ཞིག་ཡོད་པའི་དྲ་ངོས་སུ་མེ་མདའི་སྐམ་པ་གསལ་ཡོད་པའི་ཐོག་གནོན་སྐབས་མདེའུ་ཕྱིར་ཐོན་གྱི་ཡོད།འོན་ཀྱང་གནོན་བྱེད་ཙི་གུ་དེ་གཏོང་མཁན་དེའི་སར་མེད་པར་ཁང་མིག་གཞན་གྱི་ནང་ཡོད་པའི་ལེན་མཁན་གང་ཟག་དེའི་ལག་དུ་ཡོད་པ་མ་ཟད་དེའི་ཁང་པ་ནག་ཁུང་ཡིན་པས་མིག་གི་གང་ཡང་མཐོང་མི་ཐུབ་ཀྱང་ཁོའི་མཛུབ་སྣེ་ཙི་གུའི་གནོན་བྱེད་ཐོག་བཞག་ཡོད།གཏོང་མཁན་མི་དེས་ཀློག་ཀླད་དྲ་ངོས་སུ་བལྟས་ནས་མེ་མདའི་སྐམ་པ་གནོན་པའི་བསམ་བློ་གཏོང་སྐབས་དེའི་གནས་ཚུལ་རྣམས་དྲ་རྒྱ་བརྒྱུད་ནས་ལེན་མཁན་གྱི་མིའི་ཀླད་པར་འབྱོར་བ་དང་དེས་འགུལ་བྱེད་ཀླད་ཤུན་བརྒྱུད་མཛུབ་མོ་རང་འགུལ་གྱིས་ཙི་གུར་གནོན་པས་གཏོང་མཁན་གྱི་མདུན་དུ་ཡོད་པའི་ཀློག་ཀླད་ནང་མེ་མདའི་སྐམ་པ་གནན་ནས་མདེའུ་འཕེན་ཐུབ་ཀྱི་ཡོད།འདི་ནི་མི་གཅིག་གིས་གཞན་གྱི་ལུས་ངག་གི་རྣམ་འགྱུར་དབང་སྒྱུར་བའི་དཔེ་མཚོན་སྟབས་བདེ་ཞིག་དང་།བརྟག་དཔྱད་འདིའི་ནང་ཉམས་ཞིབ་པ་ཚོར་འཕྲད་པའི་དཀའ་ངལ་གཅིག་ནི་བསམ་བློ་གཏོང་མཁན་དེས་བརྟག་དཔྱད་རིང་མཛུབ་མོ་གནོན་པའི་བསམ་བློ་ལས་གཞན་པའི་གནས་ཚུལ་བློར་འཆར་བ་དང་བློ་ཁ་སྒྲིམ་མི་ཐུབ་པ་དེ་ཡིན།འོན་ཀྱང་དུས་ཡུན་དེའི་ཁྲོད་ཁོང་ཚོས་གྲུབ་འབྲས་ཀྱི་སྤུས་ཚད་རིམ་བཞིན་གོང་མཐོར་གཏོང་ཐུབ་པའི་ཡིད་ཆེས་བྱེད་བཞིན་ཡོད།